Hronská niva

Hronská niva je geomorfologický podcelok Podunajskej pahorkatiny. Tvorí ju územie v blízkosti rieky Hron, medzi Tlmačmi a Štúrovom. Východný okraj strednej časti zaberá geomorfologická časť Sikenická mokraď.

Vymedzenie 
Podcelok sa nachádza vo východnej časti Podunajskej pahorkatiny a zaberá pás územia popri rieke Hron, južne od mesta Tlmače. Na severe ju ohraničujú Štiavnické vrchy s podcelkami Hodrušská hornatina a Kozmálovské vŕšky, západným smerom leží rozsiahla Hronská pahorkatina. Juhovýchodný okraj v blízkosti ústia lemuje pohorie Burda a východným smerom pokračuje krajinný celok Ipeľskou pahorkatinou.

Chránené územia 
Na území Hronskej nivy ležia maloplošné chránené územia:
 Levický park – chránený areál
 Levické rybníky – chránený areál
 Hlohyňa – prírodná rezervácia
 Želiezovský park – chránený areál
 Vozokánsky luh – prírodná rezervácia
 Bíňanský sprašový profil – prírodná pamiatka
 Kamenínske slanisko – národná prírodná rezervácia 
 Čistiny – prírodná rezervácia
 Kamenický sprašový profil – prírodná pamiatka

Doprava 
Severojužným smerom vedie nivou cesta I/76 (Tlmače – Štúrovo), ktorú pri Leviciach križuje cesta I/51 (Nitra – Hontianske Nemce) a pri Šarovciach cesta I/75 (Nové Zámky – Lučenec). V južnej časti vedie cesta I/63 (Komárno – Ostrihom). Severnou časťou územia vedie železničná trať Nové Zámky – Zvolen, na ktorú nadväzuje trať Štúrovo – Levice. V stanici Čata ústí tiež trať zo Zvolena.

Referencie 

Geomorfologické podcelky na Slovensku
Podunajská pahorkatina
Nivy na Slovensku